30.12.2019
Приднестровиатәи Молдавиа Ареспублика Ахада Вадим Красносельски Рауль Ҳаџьымба Ашықәс Ҿыц идиныҳәалеит.
Адныҳәалараҿы, ҷыдала, иҳәоуп:
"Ҳаҭыр зқәу Рауль Џьумка-иҧа!
Ҳаҭырқәҵарала, Приднестровиатәи Молдавиа Ареспублика ауаажәларра рыхьӡала, иара убас хаҭала сара сыхьӡала ишәыдысныҳәалоит ҳазҭало 2020-тәи ашықәс.
Ари аныҳәа иацуп акы иаламҩашьо агәыӷрақәа, агәрагара бзиақәа, ҷыдала амч ҳнаҭоит, ахәыцра бзиақәа ҳзаанагоит. Ҳаҧсҭазаараҿы иаатуеит даҽа даҟьа ҿыцк. Ашықәс Ҿыц ҳҭалоит иреиӷьу агәалаҟазаареи ацәаныррақәеи ҳаманы.
Иҟалааит 2020-тәи ашықәс зегьы ириааиуа аҭынчреи, агәыҳалалреи, инаӡаз агәыӷрақәеи агәҭакқәеи рыла иҭәны.
Гәык-ҧсык ала ишәзеиӷьасшьоит агәабзиара, ахирра, шәыгәҭакқәа наӡалааит, агәынчра шәыгымзааит».